khistorydata/jeongjo-sjw-relations huggingface dataset:
정조 15년
李祖承以都摠府言啓曰入直內三廳武兼禁軍及軍兵等中日習射自今十四日至二十日依例姑停之意敢啓傳曰知道
정조 15년
李祖承以訓鍊都監言啓曰刑曹草記批旨內知道化外之民不可尋常處之趙得良降定訓局軍嚴棍爲良民後草記萬一不能嚴束該大將難免重勘以此分付鄭相弼不過脅從嚴加照律懲治放送可也事命下矣趙得良降定本局軍爲先嚴棍二十度此後則另加嚴束知所戢畏必悛舊習俾爲良民之意敢啓傳曰知道
정조 15년
李祖承以禁衛營言啓曰舊軍病報三名及新軍病報六名合九名今已差完故各給糧資畢下送之意敢啓傳曰知道
정조 15년
李祖承以刑曹言啓曰依兵曹草記批旨前仕醫女丹蟾嚴刑一次後全羅道濟州牧爲婢定配卽爲押送之意敢啓傳曰知道
정조 15년
李祖承以左邊捕盜廳言啓曰己酉閏五月十一日本廳嚴囚罪人金義福今月初十日物故之意敢啓傳曰知道
정조 15년
執義李思祚司諫洪彦喆掌令權儐校理朴奎淳韓光植副校理尹光普李義鳳啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈止愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理深精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說尤是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相貫者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行今又爲煽亂之窩窟而近畿尙置思之及此每不覺凜然今於千萬夢想之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此無窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天祐宗祊罪人斯得滔天之禍可勝言哉德相乃以澤泓之罪首尤爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之決案孥戮籍之律不施於此賊其可曰國有三尺乎且況逆復正法之後半行刀割擧國臣民腐心之痛切齒之讎尤有倍於前日請物故罪人德相亟施孥籍之典金宇鎭之彌天罪惡已悉於三司箚啓而苟求其本則其父金尙喆是已蓋尙喆本以庸鎖之品濫據勻軸之任眷遇何如恩造何如而奈其賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此宇鎭之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻痛矣是豈今日臣子之所敢萌於心而筆諸書者耶且況網打之計莫售則反爲薦引之擧樹黨之意斯急則至有擬帥之謀父子綢繆同惡相濟殆有甚於世蕃之嚴崇賊堅之許積一行刀割姻附賊復陰助聲勢不軌之跡已綻懷二之謀難掩今此賊復之輸款卽是尙喆之決案揆以邦憲豈可一刻一刻容貸於覆載之間乎請逆賊尙喆依律處斷十四行半刀割答曰不允七字刀割
정조 15년
執義李思祚司諫洪彦喆掌令權儐啓曰噫嘻痛矣以能賊萬古所無逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密唱凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅指百計嘗試倡爲追崇之說恐動儕流沮遏代聽之逆皆其部曲則亂本凶圖甚於耉輝師興究其情節則已是萬戮猶輕而及夫賊吉之招出後凶言逆情尤益綻露無餘噫癸亥反正之說太甲桐宮之說推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及決案置之趾賊一門之窮凶極惡自有天地以來所未有者而限以國法猶貸其凶種之穉少者梟種稍長安知不更肆獍惡與範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患後大經大法耶澤遂爛熳同參啓能凶慘不道之謀而只誅其身王章已失輿憤未洩其陰凶情節其弟萬無不知之理又況會遂之罪惡與澤遂一而二二而一也而忍杖不服遽有酌處之命已是失刑之大者李觀源以啓能之壻兼有師生之義啓能凶慘不道之謀決無不知之理而以蒙騃爲敎遽然酌處有乖獄體請遲晩後物故罪人啓能亟施孥籍之典趾賊等凶種夬施邦刑養遂獻遂會遂李觀源竝令王府設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不患無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃是尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常唱和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也必是其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請亟寢夏賊子女待年用法之命斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇凶而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行刀割凶肚莫掩至於製給凶疏沮遏大計則有浮於逆莾煽動人心潛圖國脈則百倍於凶溫論其罪惡尤萬萬劇凶劇獰而只緣其身之徑斃未及天誅之顯加臣民痛惋厥有久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰八字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖七字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不可究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽待年與否今無可論宇鎭以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭二十一字刀割之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得王章古今天下寧有是哉今此酌處之命已是萬萬乖當而不有臺啓遽下特敎半夜之間勒令押付禁堂承宣俱未與知自有鞫獄以來豈有如許非常之擧乎已輸款之凶逆決不可酌配未盡究之情節尤不容不覈時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而優有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之心章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月九月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法答曰不允
정조 15년
掌令權儐啓曰妖宦壽賢之締結一種嗜利之凶徒爛熳和通之狀渠旣明白納招則豈可一日容貸於覆載之間乎今此酌處之命雖出好生之德意而三尺至嚴不可島縣爲奴而止爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請爲奴罪人金壽賢河翼龍竝令王府設鞫得情夬正王法新除授持平李尙友時在京畿楊根之地持平李日運時在忠淸道瑞山地請竝斯速乘馹上來事下諭答曰不允下諭事依啓
정조 15년
司諫洪彦喆啓曰大靜縣爲奴罪人金壽賢以幺麽宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡究覈輿情莫不憤惋興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人金壽賢河翼龍竝令王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑徑斃則孥戮之法其將不施乎罪在罔赦事關後弊請逆賊尙魯亟施孥戮之典新除授獻納金熙采時在慶尙道順興地請斯速乘馹上來事下諭答曰不允下諭事依啓
정조 15년
工曹判書趙宗鉉疏曰伏以臣得有今日是誰之賜也抆拭之恩山海崇深收錄之命日夕聯翩幾乎無無官之時而濫竽之愧常詘于分義之重循墻之懇莫遂於召旨之下翶翔邇列若固有之是豈臣夢寐之所自期者耶赴蹈之忱銘鏤之感絓結方寸食息敢忘迺者待罪近密猥登前席軫念之眷夐出尋常簡拔之恩忽侈格外擢之以資憲之階授之以考工之重登筵諸僚莫不動色此時臣心有淚無從初承除旨召牌踵臨身在禁中不敢違傲急於叩謝冒沒承膺俯仰跼蹐惶汗遍體益不知措躬之所也噫八座峻秩也陞擢重典也卽有國之所難愼者也或以才學或以勞勩又或以久次故終古以來黜陟明幽皆用此道一或冒濫上下交病卒至於歸譏朝政致災其身其所以不輕而重者果何如也念臣拙劣之性畸危之蹤初無片善之可取寸勞之可記而況又十數年來杜門訟愆削跡周行其於向所云三者一無可焉不審聖明在明如日中天何所取於滓穢之一賤臣而乃有此非常之誤恩也嗚呼臣之一身非臣之有任他嗤罵生死向前卽臣之夙宵所自勉者已謝新命何用例讓而不衷之災冥升之懼反復思惟愈惶愈悸玆敢冒死哀籲於天地父母之前伏乞聖慈俯賜矜察亟命收回臣新授職秩以重名器以安賤分千萬幸甚答曰省疏具悉卿其勿辭行公
정조 15년
辛亥五月十二日辰時上御重熙堂藥房承候入侍時藥房都提調洪樂性提調吳載純副提調洪明浩記事官李海隣洪樂游徐有聞檢校直閣李晩秀直閣徐榮輔檢校待敎沈象奎以次進伏訖樂性等曰日間聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮患候諸節數日之間尤有差勝之效乎上曰近日則尤爲差勝凡百如常矣樂性曰連日過用聖慮下情不勝悶迫矣醫官今方待令使之入診好矣上曰不必入診矣上曰卿之眼視何如樂性曰不至太昏矣上指壁畫而敎曰卿能見此乎樂性曰見之矣上曰能知其爲何許物耶樂性曰似是冊子所儲矣上曰此非眞冊子也乃是畫也予於玩好等事初無留意至於書畫等物亦未嘗愛好此畫卽是經史及如干文集等冊子而各書其冊名卽予平日所好者也大抵與其雜施圖畫徒爲玩好之資曷若畫其所好之冊子以爲常目之道者耶古人亦嘗有言矣諸書雖未能逐日遍覽若能常目在之每日所念念者不出乎此則亦不爲無助矣樂性曰聖敎及此臣不勝欽仰之至聖學高明卓越百王百家之書無不貫瀜其於覽書上工夫無容更勉而猶以經傳史記等冊子畫以揭之以爲常目之方此實往牒之所未有者也豈勝欽歎乎上曰一日萬機殆無看書之暇故有此畫以揭壁其心亦苦矣予於近日始大覺大抵帝王家工夫當以實地爲主至於文詞則便是無用之事矣予所積費工夫者實多追悔矣樂性曰實地上工夫亦從文章中出來試以近日言之御製一下外間必皆記誦擎玩如典謨雖以如臣不辨魚魯之類猶且莊誦之不已聖敎中追悔之敎臣則以爲恐不然矣上曰卿以衰老之筋力連日勞攘殊用悶慮慈宮氣候今旣復常自明日更勿入來可也上曰王大妃殿進御人蔘養胃湯停止加味六君子湯自今日限五貼煎入出榻敎命退諸臣以次退出
정조 15년
辛亥五月十二日辰時上御重熙堂左承旨入侍時行左承旨李祖承記事官李海隣洪樂游徐有聞京畿監司徐鼎修以次進伏訖上敎鼎修曰向日甘雨之後農形何如云耶鼎修曰甘雨所得至於兩次以目今所見論之今年年事可謂豐登矣上曰近日則更無望雨之事耶鼎修曰日前之雨已爲周洽而十餘日間又得沛然則似可好矣鼎修曰大嬪墓公廨頹圮各處令地方官修改事命下矣令地方官廣州府尹李家煥馳往摘奸仍爲奉審墓所則以爲安香廳齋室以下諸處幾皆頹圮不可但以間間剝落論莎草之枯損曲墻之脫落亦不可不趁今修改定界內當禁處多有犯耕之事云矣本墓事體與他自別而役處旣如是不些莎草修改曲墻補築公廨繕治等節分付戶曹從實籌摘後令地方官眼同擧行當禁處犯耕之類另加禁斷俾無如前之弊而大抵本墓所非無守墓軍山直輩而以其無主管之人禁養等事自多有疎忽之歎今若別置墓監等名色使之專意看護恐合事宜故竝此仰達矣上曰年前京廟之頹圮特命修改而祭品例自太常進排守直無着帽之官故事面甚不可別置中官及守僕等使之灑掃堂宇飭護凡事矣近因節享聞墓道之蕪沒令地方官修治矣今聞卿言役處如彼其浩大則不可不卽爲始役令該曹擇日下送遣中使致祭仍令地方官與計士眼同修改後狀聞守直之節卿言好矣差出墓監二人監護而差出之節內需司專管擧行料食令該地方量宜磨鍊以公穀會減事令廟堂分付京旣有守僕墓亦何異守墓軍中二名以守僕稱號使用曾若有守僕名色則仍用此後修改等事墓監報于巡營則巡營分付該地方擧行後狀聞位田必有之卿其査出給墓監以爲聊賴之資可也出擧條命退諸臣以次退出
정조 15년
辛亥五月十二日辰時上御重熙堂同副承旨與司成入侍時同副承旨李益運假注書鄭尙愚記事官洪樂游徐有聞司成成種仁以次進伏訖上命讀公事書判付訖命書傳敎曰今番雖不直宿而其間連爲待令藥亦奏功醫官白成一特爲加資待令醫女令該曹米布從厚施賞又命書傳敎曰政官牌招開政上曰司成進前種仁進伏上曰講義條對儒生爲幾人乎種仁曰百五人矣上曰御製條問則六百八十餘條而條對儒生則只百五人云百五人何以盡對六百八十餘條乎種仁曰生進中限以四十四五歲人而加抄似好矣上曰限以四十餘歲則條問可以盡授乎種仁曰雖限四十餘歲而其爲多數恐未可必且百五人中其能盡爲善書亦未可知矣上曰然則幼學中有文筆人抄錄未爲不可矣種仁曰幼學則浩多抄錄之道似難矣上曰旬題應試人無論入格與否姓名皆錄榜彙冊中年來應製頻頻爲之洛下儒生中有文筆之生進幼學竝入其中矣仍命榜彙持入賤臣承命持入上曰司成持此冊出去與泮長相議四十餘歲生進如多數加抄則幼學雖不抄錄亦無妨從便爲之可也予於勸課之方果眷眷不已故雖等閒旬題應試人如是謄諸冊子時時披覽而近來士子多不勤業莫體予意眞可謂良工心獨苦矣今此講義予多年用工而編成者旣命太學生條對以進將欲命名以太學講義近七百條講義問對亦是美事矣載之太學故事可也諸生條對後亦當親考以下矣種仁曰諸生輩伏承講義條對之命大以爲榮幸擧皆遲留太學奉玩御製一遍而以幸値聖世獲覩無前之盛擧莫不懽欣矣命退諸臣以次退出
정조 15년
行都承旨洪明浩坐行左承旨李祖承坐直右承旨柳文養坐左副承旨洪義榮坐直右副承旨徐美修坐同副承旨李益運坐注書李海隣仕直一員未差假注書鄭尙愚仕事變假注書李明淵仕
정조 15년
傳于李祖承曰承旨入侍
정조 15년
辛亥五月十三日辰時上御重熙堂承旨入侍時行左承旨李祖承記事官李海隣洪樂游徐有聞原任直提學李秉模原任直閣徐鼎修鄭東浚檢校直閣李晩秀原任直閣尹行任直閣徐榮輔檢校待敎沈象奎以次進伏訖秉模等曰夜間聖體若何上曰一樣矣秉模等曰寢睡水剌之節亦何如上曰別無所損矣命退諸臣以次退出
정조 15년
藥房都提調洪樂性提調吳載純副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮調攝中氣候何如臣等不任區區伏慮敢來問安竝此竝稟答曰知道慈殿氣候一樣慈宮調攝之候益勝卿等不必入侍矣
정조 15년
以忠淸監司朴宗岳狀啓法聖倉國字船所拯米二百一石從民願發賣太九十三石全然腐臭依下敎蕩滌之意令該曹稟處事傳于洪義榮曰坐齋之日豈可酬應而係是民事不可緩循例回啓非其時依狀請施行事令廟堂卽爲分付
정조 15년
辛亥五月十四日卯時上御重熙堂承旨入侍時左副承旨洪義榮記事官李海隣洪樂游徐有聞原任直提學李秉模檢校直閣李晩秀直閣徐榮輔以次進伏訖秉模等曰夜間聖體若何上曰一樣矣秉模等曰寢睡水剌之節何如上曰別無加減矣上曰禮房承旨馳詣宗廟景慕宮奉審摘奸以來出榻敎命退諸臣以次退出
정조 15년
行都承旨洪明浩坐行左承旨李祖承坐直右承旨柳文養坐左副承旨洪義榮坐右副承旨徐美修坐同副承旨李益運坐直注書李海隣仕直一員未差假注書鄭尙愚仕事變假注書李明淵仕
정조 15년
傳于洪義榮曰承旨入侍
정조 15년
辛亥五月十五日卯時上御重熙堂承旨入侍時行左承旨李祖承記事官李海隣洪樂游徐有聞原任直閣徐鼎修尹行任直閣徐榮輔以次進伏訖上敎鼎修曰向日雨後道內民情無望雨之事乎鼎修曰四五日間若得霈然則似可好矣而日前兩次甘雨已爲周洽故別無大段望雨之事云矣命退諸臣以次退出
정조 15년
行都承旨洪明浩坐行左承旨李祖承坐直右承旨柳文養坐左副承旨洪義榮坐右副承旨徐美修坐直同副承旨李益運坐注書李海隣仕直一員未差假注書鄭尙愚仕事變假注書李明淵仕
정조 15년
藥房提調吳載純副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮調攝中氣候何如臣等不任區區伏慮敢來問安竝此仰稟答曰知道慈殿氣候一樣慈宮氣候近益復常卿等不必入侍矣
정조 15년
王大妃殿惠慶宮中宮殿藥房口傳問安竝此仰稟答曰知道
정조 15년
傳于徐美修曰承旨入侍
정조 15년
辛亥五月十六日辰時上御重熙堂承旨入侍時同副承旨李益運假注書鄭尙愚記事官洪樂游徐有聞以次進伏訖上曰御製園誌方令內閣校正而承旨卽遷園時都廳也同爲考校可也命退承史以次退出
정조 15년
行都承旨洪明浩坐行左承旨李祖承坐直右承旨柳文養坐直左副承旨洪義榮坐右副承旨徐美修坐同副承旨李益運坐注書李海隣仕直一員未差假注書鄭尙愚仕事變假注書李明淵仕
정조 15년
辛亥五月十七日卯時上御重熙堂承旨入侍時左副承旨洪義榮記事官李海隣洪樂游徐有聞以次進伏訖上曰顯隆園獻官誰也義榮曰吏曹判書徐浩修矣上曰以正卿中更爲塡差事分付可也上曰王大妃殿進御加味六君子湯前方中加白豆蔻一錢升麻三分自今日限五貼煎入出榻敎上曰守禦使鄭昌順仍佩往來出榻敎命退承史以次退出
정조 15년
咸鏡監司李文源狀啓今五月初六日所下別諭內義陵陵上石物修改處工役告完甚可幸也去丙寅則不若今番之精緻故旋卽動退而卿能詳知弊由除舊土用灰築至滿石而止中央封築處相距恰爲十五尺許云事事縝密良用嘉尙況卿也故專委重役使北路之民不知有陵役亦可謂一擧兩便此雖非每每援例之事道伯董工係是創有須以事例一通成置本道以爲徵信之資大抵古今異制全土與灰築間從今制政合事宜此一款亦須詳錄於新編事例定和陵文石二雙長明燈二坐之執頉年久間因狀請護以銅匣所見果無礙眼之嫌耶義陵曲墻外附近樹木之蓊鬱者限數步略加除拓云亦果善爲年前故相鄭弘淳之奉命本道也封前樹木務令從便開廣矣卿能不待別諭隨時闊狹此等處足云卿知予心矣且聞改封築時例用甕家今役雖異於一新而事體則無輕重之別卿又能以油芚及白木遮日代用云此先朝封築獻陵也權用此例予亦於元陵改封築引而遵承卿之意見不謀而同者誠北民之幸後必因爲定式卿意如何竝卽條列論理狀聞事別諭敎是白置有亦本陵石物頉處臣已於春秋巡路詳細奉審而今伏承聖敎猶恐其或有未盡卽爲馳詣更審是白如乎蓋定陵文石則自弁頭至項肩冒以銅匣和陵文石則以銅片纏額而銅石色殊故遠視則或類人之着風遮或似人之着網巾欲試其完固以手搖之輒掀動是白遣長明燈則其體樣異於今制有若盤上加盤而四柱皆以銅裹之其上蓋頭亦以銅覆之是白乎所其所見之礙眼事體之未安更無可言而至今因循而不改者抑未知由於世俗久遠事係重大而然是白乎喩以臣愚淺之見不敢擅斷仰對恭俟處分擧行計料是白乎旀今番義陵修改之事例謹當依下敎編成冊子一本置于臣營一本上送計料爲白乎旀至於油芚及遮日代用事段臣方自訟擅便之罪夙宵待勘是白加尼伏奉下敎益不勝惶悚而旣有先朝已行之例則以此因爲定式恐合事宜爲白乎所緣由馳啓事傳于洪義榮曰遮日事卿亦以爲便好依此定式事回諭
정조 15년
咸鏡監司李文源狀啓今五月初六日所下別諭內今番陵役當有賞典營在各年謄錄卽爲抄出謄出冊子以啓卿及擧行官吏裨校員役工匠姓名列錄別單陵官陵屬賞典前例亦爲考出以別單一體啓聞事別諭敎是白置有亦臣營所在陵役賞典謄錄以年條最近者抄成冊子以啓爲白乎旀今番陵役只以地方官及逢授官眼同監董以營府將校擇定差備是白如乎臣則頂踵毛髮莫非恩造生死夷險隨處殫竭以爲一分報效之道其何可更有望於罔功之賞乎況臣自修別單而以臣名添入極涉惶悚故臣名則初不錄之是白遣官吏裨校員役工匠姓名則列錄登聞緣由馳啓
정조 15년
咸鏡道陵役賞典謄錄抄出成冊乾隆十一年丙寅義陵改封築後賞格謄錄大臣廐馬一匹面給禮堂加資郞廳陞敍本陵官竝陞六觀察使半熟馬一匹賜給各務差使員各色工匠皆施賞如例而工匠名數賞格數爻未載謄錄乾隆二十七年壬午和陵改封築後賞格謄錄大臣廐馬一匹面給禮堂加資郞廳陞敍觀察使半熟馬一匹賜給各務差使員各兒馬一匹賜給南關諸邑進排守令無賞格本陵官竝陞六相地官上弦弓一張賜給京來看役人邊將待窠除授承傳員役工匠等令該曹該道米布分等題給領役諸人各白木二疋五升布二疋田米五斗式策應色吏庫子等各白木一疋五升布一疋田米五斗式各色工匠各白木一疋五升布一疋田米三斗式乾隆四十八年癸卯定陵改封築和陵改莎草後賞格謄錄大臣廐馬一匹面給禮堂加資郞廳陞敍觀察使半熟馬一匹賜給各務差使員各兒馬一匹賜給南關諸邑進排守令無賞格本陵官竝陞六相地官待窠調用承傳京司員役工匠本道吏隷工匠令該曹該道米布分等題給領役諸人各白木二疋五升布二疋田米五斗式策應色吏庫子等各白木一疋五升布一疋田米五斗式各色工匠各白木一疋五升布一疋田米三斗式因禮曹關看役裨將將校各一人姓名回移後入啓加資封築役軍徭役蠲減
정조 15년
義陵改封築時地方官逢授官以下裨校員役工匠等別單觀察使兼監董堂上李文源內廐馬一匹賜給地方官咸興判官李泰懋陞敍調用逢授官高原郡守金得海加資臣營裨將前中軍嘉善朴泂各務都檢察加資別看役前僉使嘉善金命淑邊將除授本陵官奉事李彦熙參奉南陽龍以上陞六本陵守僕張一德張奉世等二人奏時香盤僧自律一名以上考例分等施賞領役將校秩折衝朱遠錫石物合縫陵上封土看役資憲尹晉錫屛風石內面灰築陵上被莎看役以上加資折衝柳繼彭遮日油芚監造排設及丁字閣前後階砌改築看役帖加折衝韓舜民運灰擣灰三物幕造作及各樣器械次知施賞前部將李益謙取土細沙領運及曲墻補築陰翳木剪除看役帖加折衝安處義浮莎運莎紅箭門內莎草頉處一竝修改看役帖加閑良朴致億各所役軍都牌將施賞策應監官咸興座首折衝朴致遠高原座首幼學徐鳳周以上二人各項物種策應及領役將校員役各色工匠募軍等供饋次知策應色吏李東爀等三人庫直奴成大等三人封土軍三十名京石手鄭有奉等三名鄕石手金奉三等五名莎土匠朱仁贊等六名木手李乶音金等四名泥匠崔億枝等六名冶匠朴金巖回等二名蓋匠李應良等四名以上令該曹該道考例施賞
정조 15년
傳于洪義榮曰今番工役之專委道臣以崇秩出按且嫺此等董工也役處浩大不日就完已多幸而修繕諸務亦可謂事半功倍在前以禮堂下去之故道臣則雖施次賞今旣主管當用禮堂之例而加資屬耳觀察使兼監董堂上李文源內廐馬一匹賜給逢授官高原郡守金得海加資地方官咸興判官李泰懋陞敍調用本陵官李彦熙南陽龍京看役人嘉善金命淑各務都檢察前中軍朴泂鄕看役折衝朱遠錫資憲尹晉錫等竝依丙寅以後各年最近前例以陞六邊將加資捧傳旨折衝柳繼彭等帖加其餘牌將守僕監色工匠僧徒等亦爲考例分等施賞區別京鄕令該曹該道擧行封土莎草軍徭役蠲減亦例前例擧行
정조 15년
傳于洪義榮曰所重有在雖値坐齋玆命分等施賞加資今日口傳下批與傳敎亦於今日內成送有旨回諭道伯
정조 15년
咸鏡監司李文源狀啓今五月初六日所下別諭內釋王寺興王之地所重自別曾聞國初有賜與田民而厥數皆過五百寺以富盛自鐵券漫漶之後尙稽一結一口之追給寺樣不如昔云今若田限幾結奴婢限幾口移劃則可以便當耶卿其商確事情於地方守令本寺僧統指一啓聞事別諭敎是白置有亦本寺田結與奴婢當初劃給者爲幾許中間見失者爲幾許是白乎喩詳探于本寺爛商於地方官其移劃之多寡拮据之便否停當後登聞計料爲白乎旀緣由馳啓
정조 15년
李祖承以備邊司言啓曰卽見泰安縣拯米摘奸宣傳官閔致協書啓則今番法聖漕船三隻致敗之處旣皆親審地形廉探物論似非故敗丁寧論斷廟堂則以此取信之外更無他道而第谷城船旣已準拯別無可論井邑船拯出雖未準數以所拯與漂出空石計之則較諸元數有餘而無縮至於光州船所拯者米太合只爲二百九十八石餘外未拯洽過八百餘石致敗處雖曰大洋十日鉤拯人力不爲不多而見拯若是零星安知其奸謀之不參於其間乎所拯米二百三石旣命發賣太九十五石全數蕩減此雖出於爲民若保之聖意而至於八百餘石監色沙格等依法典嚴刑徵捧斷不可已井邑未拯及縮米雖不甚多照數徵捧法意甚嚴亦以此擧行之意竝爲分付該道道臣拯役旣至十日而無所加拯徒使沿民狼狽失業則道臣之行關撤拯別無可罪之端泰安縣旣見營關之後稱以已爲知委更不文移於分俵之邑使沔川民人公然來往事極可駭其在懲後之道不可置而不論泰安縣監申相文拿致決杖之意一體分付道臣何如傳曰允
정조 15년
辛亥五月十八日辰時上御重熙堂承旨入侍時同副承旨李益運假注書鄭尙愚記事官洪樂游徐有聞以次進伏訖上曰守禦使鄭昌順差祭往還間前守禦使領敦寧兼察把摠發牌聽傳敎出榻敎仍命退承史以次退出
정조 15년
傳于洪義榮曰禮房承旨入侍
정조 15년
吏曹口傳政事高原郡守金得海今加通政嘉善朴泂今加嘉義加資事承傳
정조 15년
辛亥五月十九日卯時上御重熙堂禮房承旨入侍時左副承旨洪義榮假注書鄭尙愚記事官洪樂游徐有聞以次進伏訖上曰顯隆園忌辰祭獻官入侍後受香出榻敎賤臣承命出與獻官鄭昌順偕入進伏上曰今日當入去乎昌順曰今日宿新邑明朝可以進詣園所矣上曰行祭後園所植木詳爲看審以來可也上曰禮房承旨馳詣各宮仲朔祭受香所奉審摘奸以來出榻敎命退諸臣以次退出
정조 15년
辛亥五月二十日卯時上御重熙堂承旨入侍時行左承旨李祖承記事官李海隣洪樂游徐有聞以次進伏訖上敎祖承曰此狀啓係是民事不可緩緩招致備邊郞傳于左相卽爲詳細考閱過齋後稟處事分付可也命退承史以次退出
정조 15년
藥房提調吳載純副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮調攝中氣候何如臣等不任區區伏慮敢來問安竝此仰稟答曰知道慈殿氣候一樣慈宮氣候快差卿等不必入侍矣
정조 15년
辛亥五月二十一日辰時上御重熙堂承旨入侍時行左承旨李祖承記事官李海隣洪樂游徐有聞以次進伏訖上曰兼春秋金鳳顯顯隆令假差姑令輪直出榻敎命退承史以次退出
정조 15년
行都承旨洪明浩坐行左承旨李祖承坐右承旨柳文養坐直左副承旨徐美修坐直右副承旨尹弘烈在外同副承旨李益運坐注書李海隣仕直一員未差假注書鄭尙愚仕事變假注書李明淵仕
정조 15년
柳文養啓曰合辭方張之時諫院無詣臺之員事甚未安除在外外未肅拜呈告人員竝卽牌招何如傳曰允
정조 15년
徐美修啓曰藥房提調吳載純副提調洪明浩爲承候來待矣傳曰入侍
정조 15년
徐美修啓曰時原任大臣爲承候來待矣傳曰入侍
정조 15년
徐美修啓曰時原任閣臣爲承候來待矣傳曰入侍
정조 15년
傳于李益運曰諸承旨持公事入侍
정조 15년
徐美修啓曰玉堂備員間視事頉稟之意敢啓傳曰在外及未肅拜人許遞今日政差出
정조 15년
備忘記宣川府使尹範敍下直長弓一張長箭一部片箭一部筒兒一箇賜給
정조 15년
李益運啓曰戶曹判書趙鼎鎭宣惠廳堂上李秉模刑曹判書權依下敎來待矣傳曰入侍
정조 15년
傳于李祖承曰宣傳官之代令該曹口傳差出
정조 15년
李祖承啓曰訓鍊大將趙心泰時無職名令該曹口傳付軍職何如傳曰允
정조 15년
備邊司以徐有大爲禁衛大將
정조 15년
御營大將前望單子入之李邦一落點
정조 15년
兵曹口傳政事以徐有和爲宣傳官副司直趙心泰
정조 15년
傳于洪明浩曰左副承旨許遞前望單子入之待下批牌招察任
정조 15년
承旨前望單子入之尹弘烈落點
정조 15년
洪明浩啓曰新除授右副承旨尹弘烈時在全羅道潭陽府任所斯速乘馹上來事下諭何如傳曰允
정조 15년
徐美修以弘文館言啓曰本館下番連日闕直事甚未安今日政新除授玉堂竝待下批仍卽牌招以爲推移入直之地何如傳曰允
정조 15년
有政吏批判書徐浩修參判朴祐源參議李洪載進行都承旨洪明浩進以李殷模爲修撰姜忱爲副修撰丁志德爲工曹正郞姜彝正爲慶州府尹柳文植爲昌原府使李尙度爲順天府使李義弼爲江界府使康正夏爲濟原察訪許晪爲順興府使兼養賢主簿單韓致應
정조 15년
兵批判書金文淳服制參判閔台爀參議李夔病參知孟至大入直進行左承旨李祖承進以柳始聃爲蔚山監牧官副司直金翊休副司果李彦熙南陽龍
정조 15년
傳于李祖承曰潭陽府使今日政以有聲績人各別擇擬
정조 15년
吏批再政以吳載光爲豐德府使以鄭東元爲潭陽府使
정조 15년
傳于李祖承曰完伯下去時聞筵奏順天還弊將釐正云蔭倅有履歷者似勝於文倅使之相換
정조 15년
以全義縣監望筒傳于李祖承曰以弊邑殘邑前此擇差之命果何如乎除非卿相子弟則必以有履歷人差送便成近例此吏判忽欲漫漶殊莫曉也此望筒卿相子弟乎有履歷人乎朝家爲民一念庶或爲群下之體念而爲吏判者擧行若此全義之民以向來朝令爲一時皮膜說話豈勝瞿然此望筒還給令銓官思所以一分贖其罪之方事分付
정조 15년
吏批三政以金思羲爲全義縣監順天府使李尙度潭陽府使鄭東元相換
정조 15년
以摠戎使李柱國敎書傳于李祖承曰代撰之文申飭何如而玉堂不善作旣命更撰則承宣之以不叶簾儷文書入豈有如許事體當該知製敎爲先從重推考更令撰進
정조 15년
以忠淸水使金明遇狀啓漕船臭載新頒事目矇未覺察循例狀聞惶恐待罪事傳于李祖承曰還下送改修正上送
정조 15년
以慶尙監司鄭大容狀啓進上竹笋姑未萌出限內不得封進惶恐待罪事傳于李祖承曰勿待罪事回諭
정조 15년
以黃海監司李敬一狀啓奪符宣傳官柳成逵帶去奴子恐喝驛吏責立貰馬其罪狀令攸司稟處事傳于李祖承曰意謂馬牌中應把矣道臣狀辭如此其委折殊莫曉爲先令該府拿處査問事實以聞事分付
정조 15년
傳于李祖承曰壯勇營兵房體例事纔有下廟堂之敎而軍械與糧餉不煩經費有措置者則提調雖主管其下出納典守之人尙無定制事面甚苟且然文郞多疎務武郞多年淺皆不合依經理廳舊例作爲蔭官窠以有地處屢典州郡人差擬而軍色餉色不必區別以軍餉色郞廳稱號以一員兼管事分付雖以將官言之近俗未解軍制有營門則必有千摠認爲不易之典者誠孤陋以把摠直接營將軍書所謂五營五司之制是也不獨此例爲然觀於我國五衛之制旅帥隊正之上只有部將衛將此又的信之左契朝家本意各營千摠猶欲除之以祛冗官況本營乎須有一番提敎可以曉惑自今本營把摠自嘉善至防禦使履歷通瀜差出而邊地履歷之有智略或有地望者特敎除拜不拘此式仍用防禦使履歷直擬閫任事分付兵曹至於兵房差除則龍大將虎大將已例固無論雖以扈衛大將言之自下不敢擬望亦倣此例有闕則將官來告政院兵房承旨承批後頒傳令事言于廟堂將臣之最初出者卽龍將虎將捕將也古則軍制皆有虎符將牌傳令牌惟捕將至今有之兵房之職名姑不定制雖有所待無佩標甚不可至於命召之際特入夜三更以後召大臣之符契也將臣之佩命召而無符信自有經綸之士起疑之論今宜有參用斟定之規虎符一傳令牌一造給以爲式
정조 15년
徐美修以奉常寺都提調提調意啓曰東籍親耕田所種大麥小麥兩種今五月晦間當爲成熟之意敢啓傳曰攝刈
정조 15년
李益運以宣惠廳言啓曰今二月二十日次對入侍時左議政蔡濟恭所啓臘肉事向於戊申自上特軫民隱山猪一口代以生雉八十首恩至厚也而適聞茂朱當其進上之時雉直高騰所添之價更無出處以此民間稱怨或願依前以山猪封進或願自京作貢茂朱如此湖南代捧之邑安知不與茂朱同其願乎關問該道道臣代捧邑爲幾許爲弊淺深之如何一一狀聞後稟處何如事批旨內初欲關問代捧諸道後使之從長稟處更思臘猪之以雉代捧猶慮有一毫民弊銃雉鷹雉雌雉特令通同封進出於爲小民曲盡軫瘼之苦心則營邑不能對揚惠未下究弊反浮前豈不駭痛之甚乎未聞卿言之前猶以京作貢有發端於筵席者今卿所奏如此其所釐正豈待關問乎大抵凡事從前例爲可況雉與鮮一也乾秀魚名色以湖西朔饍之貽弊小民在昔因故相建白以價米自惠廳直進各殿宮聖祖爲小民之盛德大惠湖民至今膏沐臘雉何異於是乎設令無例而無弊可創而行之例有據弊如許卿於筵退後一依乾秀魚價封進例與惠堂酌量磨鍊數爻關問便否於各該代捧諸道仍令該廳具別單指一草記載之度支及貢饍定例可也事命下矣依下敎以雉代捧後爲弊有無添價與否措辭關問於各該代捧諸道矣各道所報今纔齊到而京畿監司徐鼎修以爲臘猪以雉代捧之後宿瘼夬祛民邑咸頌畿內諸邑姑無貽弊之端而若其添價之或出官用或出民間其規雖或不一比諸湖南不可謂有弊而若於年久之後安知無與他道一般之患乎今依乾秀魚價封進之例則各邑皆以爲便云云忠淸監司朴宗岳以爲道內臘猪進上邑中或願依舊以猪封進或稱以雉代封爲便而所入添價毋論猪雉元會減價外各自該邑拮据或出公庫或徵民吏大抵臘猪之以雉代封寔是莫大之惠澤論以前後受弊之淺深則可謂霄壤之不侔方其貿與獵之際列邑擧行一時竝値故氷岸之獵未易優得雪市之貿輒致倍價弊減於前費加於前一依乾秀魚例以價封進則實惠下究宿瘼永除云云咸鏡監司李文源以爲道內猪鹿封進之時實有弊端故自朝家特軫民隱許令以雉代封其爲惠澤至矣盡矣而或有弊端與前無異之邑或有姑無爲弊之邑至於添給之價或出於官或徵於民甲乙不齊其所爲弊之端專在臨時取貿於營下都賈惟以彌縫封進爲謀價直之踊貴不是異事自今以後嚴飭諸邑使之前期預貿則庶可無弊云云全羅監司鄭民始以爲以雉代封之命寔出於恤民邑之德意自各邑出付營邸吏使之封進而添價之邑或有或無所謂添價或徵民結或出官庫其規雖云不一比諸生猪封進時則別無弊端今若以本價上納則非但列邑之皆稱不便雖以全州民勢言之生理絶艱所以聊賴者只是邸吏之役故準價相傳無異京貢無論利之多少失此擔當之物則其所聊活又將耗縮本價上納亦有掣礙之端減罷添給之價只給元會減價與營上下錢仍付邸吏則在列邑無弊在全民無怨云云江原監司尹師國以爲在前猪獐封進時獵捉極難爲弊多端一自以雉代封之後生雉一首價錢九錢式皆以詳定差下別無營邑添給之事而生雉卽是峽邑所産雖値雉貴之時價無不足之慮非但目今之便好永無前頭之爲弊云云矣觀此諸道道臣所報則其所論列不無參差而今玆變通之擧寔出於爲民矯弊之盛德則盡祛斂民之添價著爲朝家之定式然後方可爲一分對揚之道矣京畿忠淸兩道皆以乾秀魚價例封進之意爲請事甚便好依所請許施咸鏡道所報雖與畿湖有異觀其條陳不無爲弊之邑旣云有弊不可不趁此釐革一依畿湖例擧行全羅道以減罷添價只給元會減與營上下錢出付營邸吏俾作渠輩之生理爲請江原道以雉代猪之後別無營邑添價之事而生雉卽是峽邑所産永無前頭之弊爲言湖南關東民邑旣皆稱便則不必强爲釐改竝依所報施行而但京畿湖西各邑生猪一口元會減價本爲五石五石大同之準折只爲三十兩以此貿取八十之雉則每首不過三錢零價不相當咸鏡道生猪一口元會減價安邊五十五兩永興五十兩北靑四十兩吉州續布六十疋生鹿一口元會減價高原四十兩德源定平咸興各二十兩明川鏡城續布各三十疋以雉代封之例於猪爲八十首於鹿爲三十首各邑之價互相不同貿雉之際未免斑駁不可無一定之制無論畿湖北關酌量磨鍊每首價定以七錢而在前官與民添給橫斂之價一竝革罷每年十二月朔日自本廳依各殿宮乾秀魚價例輸入事合便宜故三道磨鍊數爻別單書入之意敢啓傳曰旣欲爲民邑矯救弊瘼遵用乾秀魚價米輸納之例則只當以京廳元會減者自京廳擧行而已如是然後所謂添價之反有弊端不期除而自除矣前此嶺南之不欲代雉今番湖南之爲慮邸弊皆出於未能領會朝家本意而然至於關東多峽邑便同土産而一道之獨漏有違一視亦非拔本塞源之道故惠堂金佐明以故相之子爲民邑請除湖西乾秀魚封進之弊而聖祖許之豈非今日仰述之一端乎況畿湖臘肉之生猪外原有而旋除者尤豈非今日仰法處乎京畿湖西湖南嶺南北關關東臘肉所管生猪生鹿生獐及元封雉代封雉自今竝令只以代封以前元會減磨鍊一依昔年乾秀魚價矯弊時例仍自京廳輸納于殿宮事分付今旣如是釐正之後所謂添價之出於民邑者嚴飭各該方伯卽令革罷萬一有循襲抛置復踵前習者勿計多少當該守令狀聞嚴勘事竝卽知委俾知朝家仰體昔年永除民瘼之意仍此而有憧憧於湖南者湖南營邸之備納朔饍物饍亦一元貢也厚價買賣世世傳守何異於京貢人乎每歲春謁之行駐輦市街詢弊於京貢人以爲例大抵朝家之視之京與鄕一也旣思之不可無一番明示之擧年前無賴輩之妄意窺覬於湖南邸貢敢生京作貢之計者常所駭痛此後更或有如此之類無論上言與呈訴該狀頭令廟堂移付法司嚴刑島配勿揀赦典仍令湖南道伯曉諭於鄕貢各人等處俾得安意樂業可也
정조 15년
李益運以宣惠廳言啓曰各道臘肉變通事草記批旨內旣欲爲民邑矯救弊瘼遵用乾秀魚價米輸納之例則只當以京廳元會減者自京廳擧行而已如是然後所謂添價之反有弊端不期除而自除矣前此嶺南之不欲代雉今番湖南之爲慮邸弊皆出於未能領會朝家本意而然至於關東多峽邑便同土産而一道之獨漏有違一視亦非拔本塞源之道故惠堂金佐明以故相之子爲民邑請除湖西乾秀魚封進之弊而聖祖許之豈非今日仰述之一端乎況畿湖臘肉之生猪外原有而旋除者尤豈非今日仰法處乎京畿湖西湖南嶺南北關關東臘肉所管生猪生鹿生獐及原封雉代封雉自今竝令只以代封以前元會減磨鍊一依昔年乾秀魚價矯弊時例仍自京廳輸納于殿宮事分付今旣如是釐正之後所謂添價之出於民邑者嚴飭各該方伯卽令革罷萬一有循襲抛置復踵前習者勿計多少當該守令狀聞嚴勘事竝卽知委俾知朝家仰體昔年永除民瘼之意因此而有憧憧於湖南者湖南營邸之備納朔饍物饍亦一元貢也厚價賣買世世傳守何異於京貢人乎每歲春謁之行駐輦於市街詢弊於京貢人以爲例大抵朝家之視之京與鄕一也旣思之不可無一番明示之擧年前無賴輩之妄意窺覬於湖南邸貢敢生京作貢之計者常所駭痛此後更或有如此之類無論上言與呈訴該狀頭令廟堂移付法司嚴刑島配勿揀赦典仍令湖南道伯曉諭於鄕貢各人等處俾得安意樂業可也事命下矣元會減實數俱在各道會案卽當依筵敎別具冊子以入而如封裹價之入於元會減者或詳或略極多疎漏且如東北兩道元進上生雉會減數爻初不報來勢將更爲關問後待其齊到一體書入而今此變通之後旣自京廳輸納則不必以臘月爲限一依乾秀魚蔘䓀價例每年歲首同時輸納恐爲穩便至於錢米木分數磨鍊之節就議大臣則以爲乾秀魚蔘䓀價雖以五分內二分米二分木一分錢定式臘肉之六道會減米錢各異五分參互之際自多掣礙略倣錢米參半之例從便磨鍊爲宜云依此施行何如傳曰允
정조 15년
李祖承以兵曹言啓曰兼司僕將吳璟前任白翎僉使時在任所而上來間本廳番次苟艱今姑改差何如傳曰允口傳差出可也
정조 15년
兵曹口傳政事以鄭㵙爲兼司僕將
정조 15년
李祖承以兵曹言啓曰今五月二十日文臣朔試射日次而內外中日旣已停止不得爲之之意敢啓傳曰知道
정조 15년
李祖承以兵曹言啓曰今五月十七日武臣堂上朔試射日次而內外中日旣已停止不得爲之之意敢啓傳曰知道
정조 15년
李祖承以兵曹言啓曰禁軍來秋冬等都試政府及本曹連因有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 15년
柳文養以刑曹言啓曰因兵曹啓辭捕校過齋後嚴刑西北遠地充軍竝卽押送配所之意敢啓傳曰知道
정조 15년
柳文養以義禁府言啓曰旌義前縣監趙元珣以所管屯馬閪失事因濟州牧使李鴻運狀啓司僕寺覆啓內拿問處之事允下而有待待命拿囚之命故知委上送之意行會本道矣趙元珣今方待命卽爲拿囚之意敢啓傳曰知道
정조 15년
以趙元珣囚單子傳于柳文養曰今日捧供以聞
정조 15년
禁府啓目宣傳官柳星逵原情云云傳旨內辭緣泛稱遲晩所當請刑是白乎矣宣傳官勿爲請刑載在大典通編議處何如判付啓持二馬牌者責立二馬固非可罪之端騎一匹之出於驛卜一匹之出於邑亦非宣傳官所知則爲道臣者以事實委折先卽査覈後狀聞事理卽然是去乙不此之爲徑先登啓雖有疎忽之失申飭之後與其當啓不啓有間特爲勿問此囚段放送爲良如敎又啓目旌義前縣監趙元珣原情云云傳旨內辭緣泛稱遲晩刑推得情何如判付啓考律勘放後草記爲良如敎
정조 15년
柳文養以義禁府言啓曰時囚罪人趙元珣原情公事判付內考律勘放後草記事命下矣趙元珣濟州牧使李鴻運狀啓據司僕寺覆啓內本州馬政近漸解弛擧有耗縮之弊未聞繁息之效事之寒心莫此爲甚而旌義縣屯馬之閪馬至於二百八十三匹之多其罪狀令該府拿問處之罪取考律文則大典通編廐牧條有曰諸道牧場遺失馬一匹笞五十每一匹加一等罪止杖一百推斷條有曰犯私罪杖一百決杖告身盡行追奪雜令條有曰王府決杖者代以金贖矣趙元珣杖一百收贖告身盡行追奪放送何如傳曰允如有功議各減一等
정조 15년
柳文養以義禁府言啓曰安興前僉使李彦豐拿問處之事傳旨啓下矣李彦豐時在任所云依例發遣府羅將交代後拿來何如傳曰待待命拿囚可也
정조 15년
柳文養以左邊捕盜廳言啓曰謹依今月十二日兵曹草記批旨內所下傳敎右捕廳行首軍官李長郁所任軍官李寅昌各從重決棍十五度之意敢啓傳曰知道
정조 15년
持平李尙友啓曰請爲奴罪人金壽賢河翼龍竝令王府設鞫得情快正王法措辭見上答曰不允
정조 15년
領府事徐命善箚曰伏以臣床簀危喘特延一縷而症形近尤越添精神轉益迷瞀不復知房闥間事然於涔涔之中猶記今日諸大臣承候之禮翹首雲陛有淚如瀉而已卽伏聞禁衛大將歸於臣同宗之人而臣於訓局御營曾以一門竝據之私義難安率皆陳箚蒙遞已成近例臣雖病昏無知亦豈可一日仍帶哉玆敢倩人構箚仰瀆崇聽伏乞亟解臣兼帶禁衛都提調之任以便公私千萬幸甚取進止答曰省箚具悉卿懇愼節奉念箚辭當有周章卿須安心益加善攝仍傳曰此批答遣史官傳諭旣有前例徐領府事爲御營都提調洪領敦寧爲禁衛都提調
정조 15년
辛亥五月二十二日卯時上御熙政堂藥房時原任大臣閣臣承候入侍諸承旨持公事同爲入侍時行左承旨李祖承右承旨柳文養左副承旨洪義榮右副承旨徐美修同副承旨李益運記事官李海隣假注書鄭尙愚記事官洪樂游徐有聞原任直提學徐浩修李秉模朴祐源原任直閣徐鼎修鄭東浚檢校直閣李晩秀直閣徐榮輔檢校待敎沈象奎判府事李福源左議政蔡濟恭藥房提調吳載純副提調洪明浩以次進伏訖福源等曰景慕宮忌辰已過伏想聖慕益復如新不審此時聖體若何上曰一樣矣福源等曰王大妃殿氣候何如上曰一樣矣福源等曰惠慶宮患候旋卽差復下情不勝欣忭而近日則貼藥亦停止乎上曰近日則氣候諸節復常而貼藥已停止矣載純等曰多日淸齋連進素膳下情不勝憂慮醫官使之待令診察聖候何如上曰不必入診矣上曰向日雨澤諸道周洽誠萬幸而日間又得霑潤則似好矣福源等曰向者甘霈浹洽擧皆移秧且兩麥尙未盡刈故民間姑無望雨云矣上曰麥農諸道皆登稔關西亦免歉云民事誠極幸矣福源等曰聞鄕人言則兩麥已黃熟而民不急急刈取場市之價直亦比前稍歇云民食之不艱槪可知矣上曰次對久未爲之有何廟務之稟處者乎濟恭曰連値齋日賓對雖久闕而廟務別無仰稟者大抵宵旰之聖念每切於爲民事係民隱劃卽自上處分故廟堂則自然無事矣上曰臘雉事見諸道狀本終未爲拔本塞源永除弊瘼之道一依昔年乾秀魚價米輸納之例則弊源不期祛而自祛故回啓判付如是爲之矣命承旨讀奏益運讀奏訖上曰大臣惠堂之意何如濟恭曰聖敎誠至當弊源自此永除於民邑實是莫大之恩澤矣秉模曰如是定式則八域均被一視之澤誠是曠絶之事矣濟恭曰民邑之弊永祛而大體論之卽是損上之政矣上曰益下則好矣少爲損上亦何妨乎濟恭曰聖敎至此伏不勝欽仰之至濟恭曰因黑山島居民金理守擊錚原情都監納本島紙役之弊令道臣決處之意自刑曹覆啓分付矣卽見全羅監司鄭民始狀啓則枚擧羅州牧使李禹圭牒呈以爲本島土薄楮根消絶故每當紙役之時無論壯弱計其男丁自八歲至十歲錢四錢十一歲至十四歲錢六錢十五歲至十九歲錢八錢二十歲至四十歲錢一兩六錢合皮楮一萬二千九百五十五斤代五百十八兩二錢恒定收捧仍作謬例居民蕩析都監納白紙一千五百束特爲除減事狀聞變通云而一自京廳屬屯之後創出紙役者蓋緣當初楮有所産劃給稅條換貿以納近來楮田絶種殆同無麪不托戶收口斂貿遷備納乃是他島之所未有而屯稅身役外又有此贅役其在軫恤之政宜有矯革之道而京廳需用自本道有不可直爲減罷令該衙門稟旨分付爲辭矣絶島居民便同無告而其弊至於如此雖大於此者在聖朝若保之政不可不爲之通變況白紙千餘束無甚關緊者乎黑山島糧餉廳所納紙地永爲革罷如是則餉廳日用古有今無想多苟艱紙一千五百束價錢三百兩令度支逐年資給以爲定式遵行之地恐合事宜矣上曰依爲之出擧條濟恭曰江界十鎭還穀令主鎭官眼同該鎭將査櫛釐正之意纔已覆啓分付而聞江界府使閔義爀身病甚重無以擧行事甚可悶故敢達矣上曰許遞其代不可不另擇下送問于大臣擬入待下批不多日內辭朝可也出擧條命大臣閣臣先退福源等先退上曰諸承旨進前讀奏公事可也明浩等進讀公事命書判付訖益運曰卽見忠淸水使金明遇漕船臭載啓本還下送傳敎祗受狀啓則已多違式又請待罪旣命問備則不得請待罪曾有飭敎則所當還下送而係是祗受形止故雖不得不捧入而莫重狀啓之不能審愼誠極未安當該水使從重推考何如上曰依爲之出擧條益運曰狀啓事體何等審愼而慶尙左水使崔東岳狀啓連幅處不爲署銜事極疎忽不可無警當該水使推考何如上曰依爲之出擧條命文養書榻敎曰未下直守令邊將當日辭朝又命書榻敎曰下直守令入侍賤臣承命出與宣川府使尹範敍偕入進伏上曰守令進前奏職姓名可也範敍進奏職姓名訖上曰宣川卽防禦重地須恪勤奉職可也仍命退命書傳敎曰飭已施前捕將趙心泰敍用又命書傳敎曰莫重仲朔祭享時諸執事淸齋摘奸到申應稟之事而再昨日矇然不稟伊時以坐齋不得處分矣不緊草記之捧入亦甚疎忽當該承旨洪義榮從重推考軍號事微稟極爲駭然其時下位承旨亦爲推考又命書傳敎曰今聞兩邑守令皆準瓜云査摠之際其不能專心可知今日政慶州昌原兩邑守令差代仍令各別擇差又命書榻敎曰順興府使金翊休今日政內遷命退承史以次退出
정조 15년
辛亥五月二十二日辰時上御重熙堂左承旨入侍時行左承旨李祖承記事官李海隣洪樂游徐有聞以次進伏訖上命書傳敎曰壯勇營設置非爲直衛自有意焉職名則姑不欲定之而今則軍制稍成領軍重任不可以望輕資淺者爲之當於將任履歷及亞將捕將履歷中差除而兵房稱號雖似如何故事政院之兵房猶掌五衛之習閱權宜稱號有何不可況禁營之未設也精抄廳以別將權領間亦屬於經理廳禁將從祖猶權察大抵軍無常制自昔爲然將任亞將適乏人以禁將纔令移拜兵房領軍不可兼管禁衛大將金持默本任許遞此意令廟堂知悉又命書傳敎曰前訓將趙心泰與捕將之任仍任牌招傳授命召及大將牌傳令牌上曰禁衛大將望筒卽爲持入可也賤臣承命出持入上點下訖祖承曰新除授禁衛大將徐有大卽爲牌招以爲傳授命召之地何如上曰依爲之出擧條上曰御營大將前望單子入之待下批牌招傳授命召出榻敎命書傳敎曰俄聞廟堂言以老病爲言筋力可謂矍鑠哉且久閑休前大將李柱國摠戎使除授祖承曰新除授摠戎使李柱國卽爲牌招密符及敎諭書傳授何如上曰依爲之出擧條命退承史以次退出
정조 15년
行都承旨洪明浩坐行左承旨李祖承坐右承旨柳文養坐左副承旨徐美修坐直右副承旨李益運坐直同副承旨李昌會未肅拜注書李海隣仕直一員未差假注書洪時濟仕事變假注書李明淵仕
정조 15년
傳于徐美修曰禮房承旨馳詣受香陵寢奉審摘奸局內諸陵一體奉審以來
정조 15년
李祖承啓曰假注書鄭尙愚身病猝重勢難察任今姑改差何如傳曰允
정조 15년
鄭尙愚改差代以洪時濟爲假注書
정조 15년
傳于洪明浩曰在外承旨許遞今日政差出
정조 15년
洪明浩以弘文館言啓曰本館下番闕直事甚未安今日政新除授玉堂竝待下批仍卽牌招以爲推移入直之地何如傳曰允
정조 15년
以承旨望筒傳于洪明浩曰蔭官實職當品中擬入
정조 15년
有政吏批判書徐浩修參判朴祐源參議李洪載進行都承旨洪明浩進以李昌會爲承旨徐有成爲大司諫李秉喆爲司諫李敬心爲二字缺丁若鏞爲正言尹序東爲修撰李彦祐爲副修撰金孝眞爲右通禮沈鏗爲宗簿正鄭東簡爲工曹佐郞
정조 15년
兵批判書金文淳病參判閔台爀差祭參議李夔病參知孟至大入直進行左承旨李祖承進副護軍閔義爀梁塤副司直洪義榮林濟遠副司果李太亨李晴李龜雲金翰東竝單付
정조 15년
以修撰尹序東副修撰李彦祐牌不進罷職傳旨傳于洪明浩曰只推
정조 15년
傳于徐美修曰奉審承旨入侍
정조 15년
以平安監司洪良浩狀啓道內癘疫方痛之類開錄馳啓事傳于柳文養曰各別救療各別顧助俾有實效道帥臣體貌自異處分自處分事勢自事勢兩處皆如彼熾盛云朔州定配罪人沈頤之移配陽德价川定配罪人李得濟移配中和事回諭竝令不待金吾關文卽以回諭擧行事一體下諭
정조 15년
李祖承以都摠府言啓曰今日入直內三廳武兼禁軍及軍兵等當爲中日習射而國忌齋忌相値不得爲之之意敢啓傳曰知道
정조 15년
柳文養以義禁府言啓曰趙元珣杖一百收贖告身盡行追奪照律草記批旨內如有功議各減一等事命下矣趙元珣十三代祖胖開國功臣云功減一等杖九十收贖奪告身四等之意敢啓傳曰知道
정조 15년
辛亥五月二十三日辰時上御重熙堂左承旨與守禦使入侍時行左承旨李祖承記事官李海隣洪樂游徐有聞守禦使鄭昌順以次進伏訖上曰園所奉審果得無頉而享事善爲過行乎昌順曰祭物祭器另飭精潔諸執事淸齋亦依下敎各別爲之享事亦爲安過行祭後待天明仍爲登山遍審內外火巢則所種樹木擧皆茁長至於松檜橡榛播種之類亦皆萌生滿山而遍野若過五六年則必當葱菀植木一事果無未恰恐不必更費聖慮矣上曰鄕校基址亦看審乎昌順曰果爲看審則果恰好臣於山理全昧粗粕雖不敢質言第大地凡眼亦自知之至於園所又爲詳細奉審則實是天作之地千載一遇千里難逢之吉基也國家億萬年無疆之休自今伊始區區下情不勝慶忭之至矣復命之路見新邑內則安城工匠等皆已移來或有鳩材營建者或有已爲築室者閭閻比向時尤爲櫛比移邑未幾有此成聚之效固已欣幸而今則儼成一大關防比之全州尤有加焉此莫非朝家軫念之德意尤不勝欽仰之至矣上曰安土重遷人之常情安城工匠之自來築室緣何委折而然云乎昌順曰聞渠輩之言本郡之徵索漸爲痼弊使役則奔忙而工錢則不給實無支當之勢以至移來而新邑卽朝家之所別般軫念處也生理之裕足亦勝於安城故有此聞風自來之事云可以驗遠近民情之皆欲爲水民幾何而不成聚成都乎實爲多幸矣上曰雖有自來之民新移之初似不無齟齬之慮是可關念矣昌順曰臣有區區所懷敢此仰達矣簡賊之罪前後聲討已悉無餘此固覆載間難容之遽逆也聞再昨秋簡賊之爲都監堂上也肆發凶言於公會中以爲朝家於丙午五九月事嚴討之不已云而此以下凶言卽今日臣子不忍聞不敢言之凶言也世上天下寧有如許凶逆乎卽此一事可知其凶肚逆腸之不容暫貸而鬼誅先加懲討不行外此逆節竟不得窮覈豈非萬萬憤痛之事乎聞李祖源參聽其凶言云故欲爲詳問於李祖源而無以逢着矣適與李時秀齊會於景慕宮享班問之則以爲曾因祖源所傳果已詳聞云仍爲誦傳於臣相對憤痛寧欲無生臣於日後賓筵言及大臣欲與登筵請討而忠憤所激玆先煩達亟施當施之律少洩神人之憤是臣區區之望也上曰官無事村無事爲好何必如是聲言乎昌順曰爲今日臣子者旣聞此凶言之後豈有欲生之心乎上曰勿復提說可也昌順曰本院針線婢近甚數少每當針役輒患苟艱而月前自內醫院本院針線婢中三名移屬醫女日前以不合醫女因傳敎還送本鄕云在渠適中其願在本院空失有針才之三婢其中如有未及發去者依前還屬於本院而各邑官婢中針線婢之發關抄上雖是院例針才工拙本院則無以詳知各邑則每事頉報徒煩關移全無實效此後針婢抄上之法專委於道臣道內各邑中年少有針才者自本院發關巡營自巡營擇其可合者使之抄上而御供衣襨事體甚重如或不合則道臣論責事出擧條定式施行何如上曰依爲之出擧條命退諸臣以次退出
정조 15년
辛亥五月二十三日午時上御重熙堂左承旨入侍時行左承旨李祖承記事官李海隣洪樂游徐有聞直閣徐榮輔以次進伏訖上以抄啓文臣課試試券二幅下示敎曰俄者科次時元子在予傍見諸券欣然色喜便取朱筆就一二天券左右揮灑運腕超健氣象誠可觀旣書一天券以手揭擧揮筆於二天券復如之予喜甚遂於一天券書二上一二天券書二上二一天洪秀晩也二天韓用鐸也事甚希貴故特召卿等以示之矣祖承榮輔拜手擎玩滿紙朱墨輝暎晃朗筆過處自然成文宛作上字祖承榮輔齊聲奏曰元子宮衣尺漸長知思日開游嬉之際便已把筆爲嬉政如后稷好藝之出於天性而臣等伏覩運畫一筆直橫過一幅意象之宏大精彩之英明天日岐嶷之表可以仰覩此實宗社億萬年無疆之慶臣等不勝歡欣忭躍而兩文臣之作適獲千載之奇遭共被曠世之異渥其榮華寵耀直令人欽羡之不已矣上曰兩文臣不可不論賞以志喜也命書傳敎曰今日課試科次抄啓文臣洪秀晩韓用鐸皆以一二天爲二上陞六捧傳旨敎榮輔曰爾於筵退後招致兩文臣於內閣俾親受試券寶藏于家試券例皆出給禮曹謄上於臨軒功令而此則不宜出給禮曹令兩文臣另謄一本送于內閣可也上敎榮輔曰建閣以後閣臣爲幾人乎榮輔曰合爲三十人矣上曰三十人皆爲梁誠之外裔云果然否榮輔曰然矣上曰其中代數最近者誰也榮輔曰故奉賀徐命膺及左相爲十代孫此外十一世者八十二世者八十三世者十十四世者一十五世者一矣我東士族幾皆爲外裔而梁氏卽僻姓也三十閣臣之竝爲文襄外裔者事不偶然誠爲異常今此特垂記念使之刊行其遺集者亦若有待於今日甚盛德事也上曰內閣建設之議始於文襄而許多閣臣之俱爲外裔者誠非偶然之事矣卷首列錄其代數卷末詳載其世派以爲一體刊布好矣命書傳敎曰政官牌招開政命退諸臣以次退出
정조 15년
辛亥五月二十三日酉時上御重熙堂奉審承旨入侍時左副承旨徐美修記事官李海隣洪樂游徐有聞以次進伏訖上曰奉審受香陵所果爲無頉而局內諸陵亦爲一體奉審耶美修曰臣馳往健元陵陵上丁字閣碑閣奉審則果皆無頉祭物祭器奉審則極爲精潔諸執事摘奸則亦皆無頉局內諸陵亦爲一體奉審而來矣上曰所經處農形何如美修曰兩麥間多刈取畓穀儲水甚爲周足或有再除草之處或有初除草之處其中今始移秧者不過一二處而大體言之田畓各穀可謂豐登矣命退承史以次退出
정조 15년
行都承旨洪明浩坐行左承旨李祖承坐右承旨柳文養坐直左副承旨徐美修坐右副承旨李益運坐同副承旨李昌會坐直注書李海隣仕一員未差假注書洪時濟仕直事變假注書李明淵仕
정조 15년
柳文養以兵曹言啓曰禁軍別將申大謙老母病勢沈重轉側須人末由離側供職呈狀乞遞情理旣如此則領軍重任不可暫曠今姑改差何如傳曰允
정조 15년
李祖承以備邊司言啓曰臣濟恭所啓惠廳度支預下之弊嚴立禁防事批旨大抵此等事有司者不敢行其己私專在於廟堂廟堂察禁則有司之臣自然有畏憚之心故耳今聞卿言深得廟堂之體極是極是戶惠廳預下預賣之弊自此或可少息而最是托辭均廳之奸弊雖廟堂易致見欺宜從弊竇釐正先自均貿事退與該堂相議嚴立科條別爲草記定式可也事命下矣取考均廳捧下文書則每年米不足爲二萬四千石其中一萬四千石則宣惠三南廳大同米中全船取用後貿取貢米還報而其餘不足一萬石亦貿貢米充用木不足爲二百四五十同而亦貿貢木需用故爲開願賣之路例有預貿之法然濫觴之弊又不可不防故故相鄭弘淳以三十朔爲限今不必別立科條申嚴三十朔之規如或絶無移納不可不稍加闊狹之時則使之議于廟堂筵稟退限則夤緣混雜之竇不期防而自防矣以此分付定式施行其他米太木布之轉換名色凡係事目之外者一切嚴禁隨其現發堂郞論勘至於各司之給代預下者亦一痼瘼特敎判下之外無論數爻之多寡一切禁斷待當限出給之意一體嚴飭俾無撓改違越之弊何如傳曰允
정조 15년
李祖承以備邊司言啓曰卽見忠淸監司朴宗岳狀啓則枚擧忠州等四邑所報以爲牟麥數多未免勒分米租數少每患難繼斟量裒益隨時變通在所不已忠州常賑牟六千石槐山常賑牟二千石淸安常賑牟一千石延豐常賑牟五百石營賑牟五百石合分給還牟一萬石待秋成以租收捧事令廟堂稟旨分付矣牟還數多本非民願今此湖西四邑米租或難繼巡牟麥間多勒分則其爲民弊自可知矣減此益彼實爲通變之政忠州槐山淸安延豐分給還牟合一萬石依狀請使之待秋作租何如傳曰允
정조 15년
柳文養以訓鍊都監言啓曰本局別將李壽鵬身病甚重勢難察任改差何如傳曰允
정조 15년
敎正憲大夫摠戎使李柱國書王若曰受厚恩者不忘殫竭握重權者彌存畏兢惟卿任用者多年全保之至此以宿將而擢八座顧不重歟排衆疑而帥三軍曲爲地矣所貴謹愼要在鑑戒之自知庶幾矯揉厥亦陶甄之屢費久閑殆近於適中復用將責其善圖玆授卿以摠戎使卿其往莅後軍之宿趼克念中批之深意經理保障之猶屬餘事不待費辭湔拂薰沐之亶出苦心豈忍或負於戲苟思報在擇趣捨不剋改恐成征邁矍鑠哉尙能據鞍寧憂不任擧措之儻尋前轍亦無奈何卿自爲謀予不再誥故玆敎示想宜知悉知製敎沈象奎製進